སློབ་གསོ་ཞེས་པ་ནི་འདས་མ་ད་གསུམ་གང་དུའང་ཡོངས་ཁྱབ་དང་དམིགས་བསལ་རང་བཞིན་གྱི་སྤྱི་འདུས་ཀྱི་ཕུང་བོ་ཞིག་དང་སྤྱི་ཚོགས་ཀྱི་སྣང་ཚུལ་ཞིག་ཡིན་པ་དང་།དེ་ཡང་གདོད་མའི་སློབ་གསོ་དང་ཉེ་རབས་སློབ་གསོ་གཉིས་སུ་བཀར་ཞིང་།གདོད་མའི་སློབ་གསོའི་ཡོངས་ཁྱབ་རང་བཞིན་ནི་བསྡུས་ཏེ་བཤད་ན།དཔེར་ན་གདོད་མའི་མི་ཚོགས་དང་ཚོ་ཁག་གང་ཡིན་རུང་ཁ་བཤད་དང་ལག་བརྡ་སྟོན་པ་ལྟ་བུ་གཅིག་མཚུངས་ཡིན་པ་ནི་ཡོངས་ཁྱབ་རང་བཞིན་དང་།ཁ་བཤད་དང་བརྡ་སྟོན་ཐབས།ནང་དོན་དང་བསམ་གཞིག་བྱེད་སྟངས་ནི་མི་ཚོགས་འདྲ་བར་བརྟེན།བསམ་གཞིག་བྱེད་སྟངས་དང་གཏན་ཚིག་མ་ལག་སོགས་ཀྱང་མི་འདྲ་བས་ཉམས་མྱོང་ཕྱོགས་བསྡོམས་བྱེད་ཚུལ་སོགས་ཀྱང་མི་འདྲ་བ་ནི་དམིགས་བསལ་རང་བཞིན་རེད།ད་དུང་སློབ་གསོའི་སྤྱི་དང་བྱེ་བྲག་གི་ཚུལ་ཡང་།ཤིང་ཏོག་ལྟ་བུ་སྤྱི་དང་ཀུ་ཤུ་དང་ཚ་ལུ་མ་ལྟ་བུ་བྱེ་བྲག་ཡིན་ལ་ཤིང་ཏོག་ཟ་བར་ཀུ་ཤུ་ལྟ་བུ་བྱེ་བྲག་པ་མ་ཟོས་པར་ཤིང་ཏོག་ཟ་ཐབས་མེད་པ་བཞིན་སློབ་གསོའི་སྤྱི་དང་བྱེ་བྲག་གི་རང་བཞིན་ཡང་དེ་བཞིན་དུ་ཡིན་པ་བསྟན་འདུག